Millal siis saab Lenini kommunism maailmas vähemalt sama võrdseks Hitleri natsismiga? Alguses tsiteeritud Ian Kershaw hoiak on seni omane paljudele lääne arvajatele, isegi mõnedele, kes pigem tsentristliku või parempoolse ilmavaatega. Natsistlikku režiimi on edukalt paljastatud pea kuuekümne aasta jooksul, alates Nürnbergi tribunalist kuni paljude üleilmse levikuga raamatute, linateoste ja muuseumiteni. Kommunismi  kordasaadetu on aga maailmas enamjaolt käsitlemata ja teadvustamata. Prantsuse ajaloolase Stéphane Courtois' hinnangul ulatub kommunismiohvrite arv aga vähemalt 100 miljonini, sealhulgas Hiinas 65 miljonit ja Nõukogu Liidus 20 miljonit. Kuid need arvud on mitmete ajaloolaste meelest tagasihoidlikud, üha tugevamalt räägitakse pigem 200 miljonist hukkunust. Samas on Hiina arhiivid siiani veel suletud.  Kuigi Nõukogude Liit ja tema satelliidid varisesid kokku, läheb läänemaailmal terrorismivastase sõja varjus  tihti meelest, et siiani valitsevad Põhja-Koreas, Valgevenes, Hiinas ja Kuubal kommunistlikud võimurid. Äsja tulid Nepalis võimul maoistid, õigemini maoistlikud mässulised, kes võitsid sealsed parlamendivalimised. Euroopa Liidu liikmesriigi Küprose presidendiks valiti alles hiljuti kommunistist Dimitris Christofias, kes on saanud hariduse Brežnevi-aegses parteikoolis Moskvas. Kuuba punarežiim asub Ameerika Ühendriikidest sama kaugel kui Helsingi Tallinnast. Venetsueela presidendi Hugo Chavezi eeskujuks on  punamõrtsukas Che Guevara ja tema sooviks on luua oma riigist teine Kuuba. Kõneka nüansina on Chavezi põhikriitikuks vasakpoolne üliõpilasjuht Stalin (tema õdede-vendade nimedeks aga Engels ja Marx), kes peab oma nimekaimu suurmeheks. Kreeka, Prantsusmaa, Rootsi ja teiste Euroopa riikide parlamentides on uhkelt esindatud ka kommunistlikud parteid, mitmetes Euroopa riikides on kommunistid aastaid olnud valitsuses. Rootsis, kus tihti on kommunistid olnud valitsuses sotside liitlasteks, nimetab kompartei juht  ennast jälle kommunistiks, kuigi veel hiljuti peitus vasakpartei nime taha. Rootsis levivat tugevat kommunistlikku hõngu saime viimati tunda aprilli alguses, kui paarsada Rootsi nn õpetlast saatsid avaliku kirja, milles kritiseeritakse Elava Ajaloo Foorumit, mis parempoolse valitsuse võimu ajal on hakanud keskenduma kommunismikuritegude paljustamisele. Elava Ajaloo Foorum on riigiagentuur, mis asutati sotsialistide valitsemisajal ja mis keskendus esmalt holokaustile. Paremvalitsuse ajal sai aga agentuur  ülesandeks tutvustada õpilastele inimsusevastaseid kuritegusid, mille on toime pannud kommunistlikud režiimid NSV Liidus, Hiinas ja Kambodžas. Allakirjutanute hulgas on mitmeid aktiivseid kommuniste. Ja paljudele rootslastele tundub eriti võõrastav, et need nn õpetlased reageerivad vaid siis, kui töövaldkonda on laiendatud kommunistlikele massimõrvadele.